Մարտի 18-ին Նարեկացի արվեստի միությունում կայացավ webtv.am հայկական մշակութային ինտերնետ հեռուստատեսության «Հարություն» ֆիլմի պրեմիերան՝ նվիրված հայ մեծ կոմպոզիտոր Հարություն Դելլալյանին: 25 տարի առաջ Հարություն Դելլալյանը անժամանակ հեռացավ կյանքից՝ իր ստեղծագործական կարճ ժամանակահատվածում թողնելով ստեղծագործություններ, որոնք հայ երաժշտական արվեստի գանձարանում իրենց ուրույն տեղն ունեն: Սերված լինելով Հայոց Մեծ Եղեռնը վերապրած գերդաստանից, Մեծ ներգաղթի տարիներին վերաբնակվելով Հայաստանում, Հարություն Դելլալյանը համառորեն իր քայլերն արեց դեպի հայ երաժշտություն և իր ստեղծագործություններով ճանաչելի դարձրեց մաքրամաքուր հայ երաժշտությունը՝ լինելով հայ դասական հնչողության մեջ նորարարության կնքահայրերից: